“ธนาธร” ลั่นกลองชิง “นายกฯ” แม้หลุดส.ส.! ยกเคสเมีย “ดอน” เรียกถามความเป็นธรรม
“ธนาธร” ลั่นกลองชิง “นายกฯ” แม้หลุดส.ส.! ยกเคสเมีย “ดอน” เรียกถามความเป็นธรรม
“ธนาธร” ลั่นกลองชิง “นายกฯ” แม้หลุดส.ส.! ยกเคสเมีย “ดอน” เรียกถามความเป็นธรรม
23 พ.ค. 2562

นายธนาธร จึงรุ่งเรืองกิจ หัวหน้าพรรคอนาคตใหม่ แถลงว่า แม้ขณะนี้ศาลรัฐธรรมนูญจะมีคำสั่งให้ตนเองหยุดปฏิบัติหน้าที่สมาชิกสภาผู้แทนราษฎร (ส.ส.) จนกว่าจะมีคำวินิจฉัยคุณสมบัติกรณีการถือหุ้นบริษัทสื่อไปแล้ว แต่ตนเองและพรรคอนาคตใหม่ยังยืนยันแน่วแน่ต่อไปที่จะรวมเสียงพรรคการเมืองที่ต่อต้านเผด็จการเพื่อผลักดันให้นายธนาธรเป็นนายกรัฐมนตรีอย่างไม่หยุดยั้ง และตนเองยังเป็นแดนดิเดทนายกรัฐมนตรี
อีกทั้งไม่เห็นด้วยกับมติของศาลรัฐธรรมนูญที่มีมติรับคำร้องของคณะกรรมการเลือกตั้ง (กกต.) ที่เสนอให้วินิจฉัยสมาชิกภาพ ส.ส.เนื่องจากมีข้อสงสัยว่าถือหุ้นสื่อในขณะที่ลงสมัครรับเลือกตั้ง ส.ส.ซึ่งอาจทำให้ขาดคุณสมบัติ โดยตนเองมีเหตุผลประกอบตามที่นายปิยบตร แสงกนกกุล เลขาธิการพรรคอนาคตใหม่ได้แถลงเรื่องข้อกฎหมายไปแล้วเมื่อวานนี้
พร้อมทั้งขอตั้งข้อสังเกตว่าคำร้องของ กกต.ว่ามีความเป็นธรมหรือไม่ มีการพิจาณาอย่างรีบร้อนหรือไม่ และมีมูลเหตุจูงใจทางการเมืองหรือไม่  เนื่องจากการสืบสวนไต่สวนของคณะกรรมการสืบสวนชุดเล็กของกกต.ยังไม่สิ้นสุดขั้นตอนในการแสวงหาข้อเท็จจริง โดยยังคงมีการเรียกสืบพยานเพิ่มเติม เหตุใดกกต.ชุดใหญ่จึงเร่งรีบส่งข้อร้องเรียนไปยังศาลรัฐธรรมนูญโดยไม่รอการไต่สวนของคณะกรรมการชุดเล็กให้พิจารณาเสร็จสิ้นก่อน 
อย่างไรก็ตาม กรณีดังกล่าวไม่ใช่กรณีเดียวที่เกิดความผิดปกติกับข้อร้องเรียนของ กกต.เพราะที่ผ่านมากกต.ได้เรียกนางสมพร จึงรุ่งเรืองกิจ ผู้เป็นมารดาไปให้ปากคำโดยมีหนังสือมาในช่วงบ่ายวันที่ 22 เม.ย.แต่ระบุเวลาที่จะต้องไปให้ปากคำในช่วงเช้าของวันที่ 22 เม.ย.ซึ่งเป็นเรื่องที่เป็นไปไม่ได้ จากนั้นก็ได้แจ้งข้อกล่าวหาแก่ตนเองในวันที่ 23 เม.ย.โดยไม่มีโอกาสได้ชี้แจงข้อเท็จจริง 
อีกทั้งเมื่อเปรียบเทียบความเร่งรีบของคดีนี้กับกรณีการตรวจสอบคุณสมบัติของนายดอน ปรมัตถ์วินัย รมว.ต่างประเทศ กรณีที่ภรรยาถือหุ้นในบริษัทเอกชนนั้น พบว่าคำร้องของ กกต.ใช้เวลา 417 วันตั้งแต่การพิจารณาของกกต.ถึงศาลรัฐธรรมนูญ แต่กรณีของตนเองใช้เวลาเพียง 53 วัน จำนวนวันที่แตกต่างคือ 364 วันหรือเกือบ 1 ปี
“คำถามคือ ทุกท่านคิดว่าผมได้รับความเป็นธรรมในกรณึนี้หรือไม่ การทำงานขององค์กรอิสระที่ใช้อำนาจนิติบัญญัติในประเทศไทยเป็นธรรมหรือไม่ ผมขอเรียกร้องต่อสาธารณะช่วยกันตรวจสอบ พิจารณามติ กกต.และศาลรัฐธรรมนูญร่วมกับผมว่าได้รับความเป็นธรรมหรือไม่ มีความพยายามที่จะผลักดันเรื่องนี้ให้เร็วกว่าปกติหรือไม่” นายธนาธร กล่าว